作者:洪适
標題:十二時・憶少年
內容:庭有燎，疊鼓鳴鼉。更問夜如何。信星彪列，天象森羅。虞旦閟宮畢，觴清廟，漿柘尊犧繼猗那。嘉頌可同科。卮聖萬肩摩。飭躬三宿，泰畤縟儀多。丘澤合，嶽瀆從曦娥。神光燭、雲車風馬，芝作蓋，玉為珂。奉瑄成禮，燔柴竣事，休嘉砰，隱丹闕，湛恩波。共願乾坤隤祉，邊鄙投戈。覆盂連瀚海，洗甲挽天河。欣欣喜色，長遇六龍過。奏雲和。三春薦嘉禾。